A Bizottság 823/98/EK rendelete
(1998. április 20.)
a vágott juhok közösségi osztályozási rendszerére vonatkozó részletes szabályok megállapításáról szóló 461/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1589/96/EK rendelettel [1] módosított, a juh- és a kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [2] és különösen annak 4. cikke (5) bekezdésére,
tekintettel a legutóbb a 2536/97/EK [3] rendelettel módosított, hasított juhok közösségi osztályozási rendszeréről és a nyers vagy fagyasztott hasított juh közösségi szabványminőségének meghatározásáról, valamint a 338/91/EGK rendelet [4] időbeli hatályának kiterjesztéséről szóló, 1992. július 23-i 2137/92/EGK tanácsi rendeletre és különösen annak 2. cikkére,
mivel a vágott juhok közösségi osztályozási rendszerére vonatkozó részletes szabályok megállapításáról szóló, 1993. február 26-i 461/93/EGK bizottsági rendelet [5] előre számol azzal, hogy a 2137/92/EGK rendelet III. mellékletében az A és B kategória alkalmazásában a tagállamok a vágott test szokásos formájának 100 kg-ra vetített árait jelenthetik be; mivel a tapasztalatok azt mutatják, hogy ezt az említett melléklet C kategóriájára is ki kell terjeszteni, ugyanis a vágott állat formája tekintetében a kereskedelmi gyakorlat az e mellékletben említett összes kategóriára egyformán vonatkozhat; mivel annak érdekében, hogy a C kategóriába tartozó vágott testek árainak bejelentése az 1998-as gazdasági év egészében egységesen történjen, ezt a rendelkezést visszamenőleges hatállyal kell alkalmazni;
mivel a 2137/92/EGK rendeletben előírt közösségi vizsgálócsoport által végrehajtandó helyszíni vizsgálatokat illetően a 461/93/EGK rendelet rendelkezéseket állapít meg; mivel a tapasztalat azt igazolja, hogy a vizsgálócsoport összetételének és a helyszíni vizsgálatok megszervezésének fokozottabb rugalmassága érdekében ezeket a rendelkezéseket módosítani kell;
mivel az ebben a rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,
ELFOGADTA EZT A RENDELETET:
1. cikk
A 461/93/EGK rendelet a következőképpen módosul:
1. az 1. cikk (3) bekezdése helyébe a következő rendelkezés lép:
"(3) Abban az esetben, amikor a mérést és a magaspályahorgon történő minősítést követően a vágott test formája eltér a referenciaformától, a tagállam kiigazítja a vágott test súlyát a 2137/92/EGK rendelet 2. cikkében előírt korrekciós tényezők alkalmazásával. A rendelet III. mellékletében említett kategóriák céljából azonban a tagállamok megadhatják az árakat a vágott testek szokásos formájának 100 kg-jára is. Ebben az esetben a tagállamok tájékoztatják a Bizottságot az e forma és a referenciaforma közötti különbségről.";
2. a 8. cikk (1) bekezdése helyébe a következő rendelkezés lép:
"(1) A helyszíni ellenőrzést a csoport egy legfeljebb hét tagból álló delegációja végzi el. Ebből a célból a delegációt a következő szabályok szerint állítják össze:
- legalább két bizottsági szakember, akik közül az egyik a delegáció vezetője,
- egy szakember az érintett tagállamból,
- legfeljebb négy szakember egyéb tagállamokból.";
3. a 9. cikkben,
- az (1) bekezdés első albekezdése helyébe a következő rendelkezés lép:
"(1) Helyszíni vizsgálatokra rendszeres időközönként kerül sor, amelynek gyakorisága a meglátogatott tagállamban előállított viszonylagos juhhús-volumennek vagy az osztályozási rendszer alkalmazásával kapcsolatos problémáknak megfelelően eltérő lehet. Ha szükséges, a látogatásokat kiegészítő látogatásoknak kell követniük. Az ilyen látogatások alkalmával a delegáció mérete csökkenthető.",
- az (5) bekezdés helyébe a következő rendelkezés lép:
"(5) A delegáció elnöke jelentést készít, amelyben beszámol a látogatás részleteiről, valamint a (4) bekezdésben említett következtetésekről. A jelentést haladéktalanul megküldi a meglátogatott tagállamnak, majd ezt követően a többi tagállamnak is."
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Az 1. cikk (1) bekezdését az 1998-as gazdasági év kezdetétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. április 20-án.